Sporočilo za javnost

Ljubljana, 12. maj 2023

**Slovesna podelitev Valvasorjevih odličij**

**18. maj 2023**

**Narodna galerija, Cankarjeva ulica 20 v Ljubljani**

Nagrado Valvasorjevih odličij je leta 1971 ustanovila Skupnost muzejev Slovenije ob 150-letnici nastanka Kranjskega deželnega muzeja - prvega muzeja na Slovenskem. Vse od leta 1998 dalje jo podeljuje Slovensko muzejsko društvo. Valvasorjeve nagrade predstavljajo najvišja stanovska priznanja za posebne dosežke v muzejstvu. **Na podlagi objavljenega razpisa za Valvasorjeve nagrade, priznanja in diplome v letu 2022, dne 3. januarja 2023 pa vse do zaključka 4. marca 2023 je društvo prejelo veliko število** odličnih in raznolikih prijav. Komisija za Valvasorjeva odličja je imela zahtevno delo, saj je prejela 25 nominacij za različne kategorije. Podrobno je proučila vse prispele vloge in si ogledala vse nominirane projekte. V izboru nagrajencev za minulo koledarsko leto podeljuje nagrado za življenjsko delo, nagrade muzejskim delavcem za enkratne izjemne dosežke v muzejstvu, častna priznanja  posameznikom in Valvasorjev nagelj za projekte s poudarkom na socialni empatiji.

**Vabimo vas na prireditve v počastitev mednarodnega muzejskega dneva, v četrtek, 18. maja 2023:**

**Ob 10.00 novinarska konferenca** s predstavitvijo Valvasorjevih nagrajencev za leto 2022 in dogodkov ob mednarodnem muzejskem dnevu v Narodni galeriji (Slovensko muzejsko društvo, ICOM, SMS)

**Ob 11.00 OSREDNJI DOGODEK: slovesnost ob podelitvi Valvasorjevih odličij** za izjemne dosežke na področju muzejstva v Narodni galeriji

**Ob 13.00 odprtje razstave urbanih plakatov** na temo *Muzeji, trajnostni razvoj in dobro počutje* na muzejski ploščadi Metelkova pred Narodnim muzejem Slovenije

Pomen in razvoj podelitve Valvasorjevih dosežkov in povečanje prepoznavnosti ter ugleda muzejske dejavnosti strne predsednica komisije za podeljevanje Valvasorjevih nagrad, priznanj in diplom, mag. Marjetka Balkovec Debevec: *»Kot razmislek o prihodnosti dodajmo še spoznanja komisije za Valvasorjeva odličja v zadnjih letih. Muzejski in galerijski projekti vsekakor kažejo na to, da o zaprašenih muzejih res ne moremo več govoriti. Razvoj muzejske stroke je opazen, razstavni projekti so v koraku s sodobnim časom. Muzeji in galerije ponujajo roko različnim skupinam obiskovalcev, novim tehnologijam, različnim pristopom, tako v raziskovalnem in strokovnem kot v interpretacijskem pogledu. Spremembe so velike, zato ugotavljamo, da je nastopil čas za prevetritev in spremembe pravilnika in ocenjevalnih kriterijev za delovanje komisije. Komisija zato predlaga uvedbo novega priznanja za izjemne dosežke, in sicer za nove, inovativne oblike komunikacije z obiskovalci, ki z atraktivnimi projekti opozarjajo na odzivno prilagodljivost muzejskega dela.* *Tudi tako bomo širili obzorja, ki se odpirajo na novo, in gojili žlahtnost v naših vrstah!«*

Več informacij:

Marjetka Balkovec Debevec
e-naslov: marjetka.balkovec@solskimuzej.si

Flavio Bonin

e-naslov: flavio.bonin@guest.arnes.si

**EMBARGO do 23:59 dne 17.5.20023**

**OBVESTILO KOMISIJE ZA VALVASORJEVE NAGRADE, PRIZNANJA IN DIPLOME ZA LETO 2022**

Spoštovani!

Komisija za Valvasorjeva odličja je v letu 2023 prejela 25 nominacij za različne kategorije Valvasorjevih odličij. Zaradi velikega števila odličnih in raznolikih prijav je imela zahtevno delo. Komisija je podrobno proučila vse prispele vloge in si ogledala vse nominirane projekte, kjer je bil ogled še možen.

Obveščamo vas o nagrajencih za Valvasorjeva odličja za leto 2022.

**VALVASORJEVA ODLIČJA ZA LETO 2022 PREJMEJO:**

**VALVASORJEVA NAGRADA ZA ŽIVLJENJSKO DELO:**

*IVANA LESKOVEC,*  muzejska svetnica, univ. dipl. etnologinji in prof. zgodovine, dolgoletna direktorica Mestnega muzeja Idrija – muzeja za Idrijsko in Cerkljansko.

**VALVASORJEVE NAGRADE ZA ENKRATNE DOSEŽKE:**

Nabor nominacij za Valvasorjevo nagrado za enkratne dosežke za leto 2022 je bil obsežen, prijavljenih je bilo kar 15 razstav in muzejskih projektov. Prav pri vseh so elementi, ki si zaslužijo posebno pohvalo, a po pravilniku lahko komisija izbere le 3 nagrajence za Valvasorjevo nagrado za enkratne dosežke, in sicer v skladu z doslej uveljavljenimi ocenjevalnimi kriteriji da osrednjo, odločilno težo projekta nosi razstava, uravnoteženo z drugimi elementi projekta.

Nominirane razstave in projekti za Valvasorjeve nagrade za enkratne dosežke za leto 2022 so:

*Skrivnostne poti negovskih čelad, V deželici Simona Rutarja: arheologija podkrnskega prostora, Suhorobarstvo in lončarstvo, Mastodonti, Od blizu: ohranjanje, varovanje in konserviranje-restavriranje del moderne in sodobne umetnosti****,*** *V vrtincu sprememb, Miška in slonček spoznavata Prirodoslovni muzej Slovenije, Prehranska dediščina Pomurja in Porabja, Človek in hrana v začaranem krogu, Muzej najstarejše trte na svetu, V čevljih zmagovalcev: Slovenke in Slovenci ter njihovi športni dosežki, Življenje za samostanskimi vrati: Klarise in uršulinke v Mekinjah, Prešeren – pesnik, Ženske zgodbe: mitske podobe in realnost skozi muzejske predmete, Analiza panoge muzeji v Sloveniji* in *Usmeritve za pripravo predloga ukrepov za panogo muzeji v Sloveniji.*

**Valvasorjevo nagrado za enkratne dosežke za leto 2022 prejmejo:**

* ***Suhorobarstvo in lončarstvo****,* stalna razstava v Muzeju Ribnica.

 Avtorska skupina: Polona Rigler Grm, mag. Marina Gradišnik, Vasja Zidar

* ***Prešeren – pesnik***, stalna razstava Gorenjskega muzeja, Kranj.

Avtorska skupina: Gašper Peternel (vodja projekta in avtor), Ariana Furlan Prijon, Dušan Grobovšek in Andrej Štular

* ***Od blizu: ohranjanje, varovanje in konserviranje-restavriranje del moderne in sodobne umetnosti****,* občasna razstava v Moderni galeriji, Ljubljana

Avtorska skupina: mag. Nada Madžarac, prof. mag. Tamara Trček Pečak, mag. Mirta Pavić

**VALVASORJEV NAGELJ prejme:**

Medmuzejska razstava avtorske skupine pod vodstvom ddr. Verene Perko, ***Ženske zgodbe: mitske podobe in realnost skozi muzejske predmete****,* za zgledno sodelovanje skupine muzealcev in aktualizacijo družbene vloge žensk skozi čas.

Avtorska skupina projekta: ddr. Verena Perko (vodja projekta in soavtorica), dr. Maša Saccara, Snježana Karinja, dr. Nadja Terčon, Špela Prunk, Andrej Preložnik, mag. Matjaž Novšak, Petra Stipančić, Oži Lorber, Jana Puhar, Barbara Trnovec, dr. Maja Bausovac, dr. Karla Oder, Aleksandra Nestorović, Jože Štukl, prof. dr. Helena Gabrijelčič Tomc, doc. dr. Tanja Nuša Kočevar, izr. prof. dr. Dejana Javoršek, Gregor Oštir, Anže Mrak ter drugi strokovnjaki in sodelavci z drugih področij.

**ČASTNA VALVASORJEVA PRIZNANJA prejmejo:**

1. DUŠICA KUNAVER, za *dolgoletno aktivno sodelovanje z muzeji z namenom ohranjanja in popularizacije alpinistične premične dediščine ter bogate nesnovne dediščine, povezane s slovenskimi ljudskimi šegami, navadami in pripovednim izročilom*
2. dr. JANEZ DULAR in mag. ANDREJ DULAR, za *donacijo zbirke Fux-Dular z več kot 500 predmeti Belokranjskemu muzeju Metlika*
3. MIŠO VIDMAR za *donacijo 331 umetniških del Nandeta Vidmarja Galeriji Božidar Jakac*
4. PRIMOŽ PREMZL, zbiralec mariborskega domoznanskega gradiva, za *javno dostopnost zasebne domoznanske zbirke iz obdobij od 16. do sredine 20. stoletja za območje Maribora in okolice*
5. HANS MARTIN HITTALLER in ZVONKA POŽUN, sodelavca muzeja stekla Glasmuseum Bärnbach, Stölzle Glas-Centra v Avstriji, za *večletno sodelovanje s slovenskimi muzeji pri predstavitvi steklenih muzealij*
6. MUZEJ NOROSTI, TRATE - za *posebne zasluge pri varstvu kulturne dediščine in težavni interpretaciji fenomena norosti*
7. VAŠKA SKUPNOST ČRNEČA VAS IN OBČINA KOSTANJEVICA NA KRKI - *za revitalizacijo stavbe nekdanje podružnične šole Črneča vas.*

Iskrene čestitke! Člani komisije za Valvasorjeva odličija smo počaščeni, da smo lahko razpravljali o odličnem delu muzejskih sodelavk in sodelavcev, ki s svojimi prizadevanji vplivajo na kakovostno rast in razvoj muzejev in galerij.

*Spoštovani ustvarjalci vseh nominiranih in nagrajenih razstav in projektov, članice in člani Slovenskega muzejskega društva - lepo povabljeni na slovesno podelitev Valvasorjevih odličij, ki bo na mednarodni muzejski dan, 18. maja 2023, ob 11. uri v Narodni galeriji v Ljubljani.*

mag. Marjetka Balkovec Debevec, dr. Flavio Bonin,

predsednica komisije predsednik SMD

V Ljubljani, 5. maja 2023